'ओपेनहाइमर' एक सानदार फिल्म बनेको छ : लेखक काई बर्ड
पुलित्जर पुरस्कार विजेता लेखक तथा पत्रकार काई बर्डले 'ओपेनहाइमर' एक सानदार फिल्म बनेको बताएका छन् । जयपुर साहित्य महोत्सवका क्रममा शनिबार उनले निर्देशक क्रिस्टोफर नोलनले आफ्नो पुस्तकमाथि न्याय गरेको बताएका हुन् ।
काठमाडौँ — पुलित्जर पुरस्कार विजेता लेखक तथा पत्रकार काई बर्डले 'ओपेनहाइमर' एक सानदार फिल्म बनेको बताएका छन् । जयपुर साहित्य महोत्सवका क्रममा शनिबार उनले निर्देशक क्रिस्टोफर नोलनले आफ्नो पुस्तकमाथि न्याय गरेको बताएका हुन् ।बर्डले मार्टिन जे सेरविनसँगको सहकार्यमा ‘अमेरिकन प्रोमिथस : द ट्रिम्फ एन्ड ट्राजेडी अफ जे. रोबर्ट ओपेनहाइमर’ पुस्तक लेखेका थिए । सन् २००६ मा प्रकाशित उक्त पुस्तकले प्रतिष्ठित पुलित्जर पुरस्कारसमेत पाएको थियो । शनिबार जयपुर साहित्य महोत्सव-२०२४ को तेस्रो दिनको पहिलो सत्र 'ओपेनहाइमर : द अमेरिकन प्रोमिथस' मा लेखक काई बर्डसँग बेलायती पत्रकार तथा लेखक जोनाथन फ्रिडल्यान्डले भलाकुसारी गरेका थिए । उक्त सत्रमा पारमाणविक त्रासदी तथा ओपेनहाइमरको व्यक्तित्वमाथि चर्चा भएको थियो । क्रिस्टोफर नोलनले किताबमाथि न्याय गरे त भन्ने फ्रिडल्यान्डको प्रश्नमा लेखक बर्डले भने, 'हो, फिल्म सानदार बनेको छ । फिल्मले मेरो किताबमाथि पूर्ण रूपमा न्याय गरेको छ ।'  बर्डले ओपेनहाइमर वर्तमान समयमा झन् धेरै प्रासंगिक र महत्त्वपूर्ण बनेको पनि बताए । उनले भने, ' जब हामी लगातार युद्ध र परमाणु बमको डरको छायामा बाँचिरहेका छौँ, ओपेनहाइमर वर्तमान समयमा झन् धेरै प्रासंगिक र महत्त्वपूर्ण बनेका छन् ।' अमेरिकी राजनीति बुझ्नका लागि पनि रोबर्ट ओपेनहाइमरलाई बुझ्नुपर्ने उनको भनाइ छ । सन् २०२३ मा सार्वजनिक भएको 'ओपेनहाइमर'ले विश्वभरबाट ९५६ मिलियन अमेरकी डलरभन्दा बढी रकम बटुल्न सफलसमेत भयो । चलचित्रमा सिलियन मर्फी, इमिली ब्लन्ट र म्याट डेमोनलगायतको अभिनय रहेको छ । 